REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/70-20

25. februar 2020. godine

B e o g r a d

**Z A P I S N I K**

**80. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 24. FEBRUARA 2020. GODINE**

Sednica je počela u 10,05 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Slaviša Bulatović, Neđo Jovanović, Mihailo Jokić, Đorđe Komlenski, dr Aleksandar Martinović, Žarko Mićin, Miletić Mihajlović, Jovan Palalić, Biljana Pantić Pilja, dr Balint Pastor, Marko Parezanović i Tatjana Macura.

Sednici nisu prisustvovali članovi Odbora: Nataša Mićić, Vjerica Radeta, Dušan Petrović i Sreto Perić, niti njihovi zamenici.

Pored članova Odbora sednici je prisustvovala i narodni poslanik Elvira Kovač.

Sednici su prisustvovali i Jovan Ćosić, pomoćnik ministra pravde i Vladimir Vinš, samostalni savetnik u Ministarstvu pravde.

Predsednik Odbora je konstatovao da su ispunjeni uslovi za rad i punovažno odlučivanje nakon čega je stavio na glasanje, a članovi Odbora su **jednoglasno** utvrdili sledeći

D n e v n i r e d:

1. Razmatranje Predloga zakona o utvrđivanju porekla imovine i posebnom porezu, koji je podnela Vlada (011-3199/19 od 27. 12. 2019. godine) u načelu;
2. Razmatranje Predloga zakona o dopuni Zakona o parničnom postupku, koji je podnela Vlada (710-2885/19 od 22. 11. 2019. godine) u načelu;
3. Razmatranje Predloga zakona o izmenama i dopuni Zakona o obligacionim odnosima, koji je podnela Vlada (343-2883/19 od 22. 11. 2019. godine) u načelu;
4. Utvrđivanje amandmana Odbora za pravosuđe, državnu upravu i lokalnu samoupravu na Predlog zakona o utvrđivanju činjenica o statusu novorođene dece za koju se sumnja da su nestala iz porodilišta u Republici Srbiji, koji je podnela Vlada (011-700/18, od 20. marta 2018. godine);
5. Razmatranje Predloga zakona o potvrđivanju Memoranduma o razumevanju o saradnji u borbi protiv korupcije u okviru Antikorupcijske inicijative Jugoistočne Evrope sa Protokolom o izmenama i dopunama Memoranduma o razumevanju o saradnji u borbi protiv korupcije u okviru Antikorupcijske inicijative Jugoistočne Evrope, koji je podnela Vlada (011-1902/19, od 19. juna 2019. godine).

**PRVA TAČKA -** Razmatranje Predloga zakona o utvrđivanju porekla imovine i posebnom porezu, koji je podnela Vlada (011-3199/19 od 27. 12. 2019. godine) u načelu.

**Petar Petrovć** je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu i stavio na glasanje predgloge:

1) Da Odbor odluči da u skladu sa članom 155. stav 3. Poslovnika Narodne skupštine predloži Narodnoj skupštini da prihvati **Predloga zakona o utvrđivanju porekla imovine i posebnom porezu**, u načelu, sa amandmanom Odbora podnetim na član 23. Predloga zakona koji glasi „U članu 23. Predloga zakona, u stavu 1. reči: „mogu da se obaveˮ zamenjuju se rečima: „obavljaju seˮ.“.

Članovi Odbora su **jednoglasno** prihvatili ovaj predlog.

2) Da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **jednoglasno** prihvatili ove predloge.

**DRUGA TAČKA** - Razmatranje Predloga zakona o dopuni Zakona o parničnom postupku, koji je podnela Vlada (710-2885/19 od 22. 11. 2019. godine) u načelu.

**Petar Petrovć** je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu i stavio je na glasanje predgloge:

-da Odbor odlučio da predloži Narodnoj skupštini da prihvati Predlog zakona o dopuni Zakona o parničnom postupku, u načelu.

-da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **jednoglasno** prihvatili ove predloge.

**TREĆA TAČKA -** Razmatranje Predloga zakona o izmenama i dopuni Zakona o obligacionim odnosima, koji je podnela Vlada (343-2883/19 od 22. 11. 2019. godine) u načelu.

**Petar Petrovć** je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu i stavio je na glasanje predgloge:

-da Odbor odlučio da predloži Narodnoj skupštini da prihvati Predlog zakona o izmenama i dopuni Zakona o obligacionim odnosima, u načelu.

-da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **jednoglasno** prihvatili ove predloge.

**ČETVRTA TAČKA** - Utvrđivanje amandmana Odbora za pravosuđe, državnu upravu i lokalnu samoupravu na Predlog zakona o utvrđivanju činjenica o statusu novorođene dece za koju se sumnja da su nestala iz porodilišta u Republici Srbiji, koji je podnela Vlada (011-700/18, od 20. marta 2018. godine).

**Petar Petrović** je predložio da Odbor za pravosuđe, državnu upravu i lokalnu samoupravu u skladu sa članom 155. stav 3. Poslovnika Narodne skupštine podnese sledeće amandmane na Predloga zakona o utvrđivanju činjenica o statusu novorođene dece za koju se sumnja da su nestala iz porodilišta u Republici Srbiji:

AMANDMAN I

U članu 2. Predloga zakona posle stava 2. dodaje se stav 3. koji glasi:

„Sve odredbe ovog zakona tumače se u cilju utvrđivanja istine o sudbini i statusu novorođene dece za koju se sumnja da su nestala iz porodilišta u Republici Srbiji.”

O b r a z l o ž e nj e

Amandmanom se predlaže dopuna člana 2. Predloga zakona koji uređuje cilj zakona radi pravilnije primene odredaba zakona.

AMANDMAN II

Posle člana 4. Predloga zakona dodaju se naziv člana i član 4a koji glase:

„Specijalizacija sudija

Član 4a

Sudije koje postupaju u prvom i drugom stepenu u postupcima propisanim ovim zakonom, dužni su da pohađaju posebnu obuku za primenu ovog zakona, koju sprovodi Pravosudna akademija.

Program obuke iz stava 1. ovog člana donosi Pravosudna akademija.”

O b r a z l o ž e nj e

Amandmanom se predlaže uvođenje posebne obuke za sudije koje će postupati u predmetima utvrđivanja činjenica o statusu novorođene dece za koju se sumnja da su nestala iz porodilišta u Republici Srbiji.

AMANDMAN III

U članu 14. Predloga zakona posle stava 3. dodaje se stav 4. koji glasi:

„Predlog u ime lica iz st. 2. i 3. ovog člana može da podnese i Zaštitnik građana.”

O b r a z l o ž e nj e

Amandmanom se daje mogućnost Zaštitniku građana da podnese predlog za utvrđivanje činjenica o statusu novorođene dece za koju se sumnja da su nestala iz porodilišta u Republici Srbiji, u ime ovlašćenih predlagača.

AMANDMAN IV

Posle člana 17. Predloga zakona dodaju se naziv člana i član 17a koji glase:

„DNK analiza

Član 17a

U cilju utvrđivanja činjenica o statusu nestalog novorođenog deteta, sud može odrediti sprovođenje forenzičko-genetičke analize bioloških uzoraka humanog porekla (u daljem tekstu: DNK analiza).

Za potrebe DNK analize sud može odrediti uzimanje bioloških uzoraka od predlagača i drugih lica koja se mogu dovesti u vezu sa nestalim novorođenim detetom, kao i sa leševa.

Predlagač može odbiti uzimanje bioloških uzoraka za potrebe DNK analize samo ako bi zbog toga nastupila šteta po njegovo zdravlje.

U slučaju da predlagač neopravdano odbije uzimanje bioloških uzoraka za potrebe DNK analize, smatraće se da je povukao predlog.

Uzimanje bioloških uzoraka za potrebe DNK analize od drugih lica može se sprovesti samo uz njihovu pismenu saglasnost.

Sud može pismenim putem, od organa koji vodi nacionalni DNK registar, zahtevati pretraživanje tog registra radi upoređivanja DNK profila dobijenog DNK analizom sa podacima koji se već nalaze u registru.

Podaci dobijeni DNK analizom koja se sprovodi u skladu sa ovim zakonom, mogu se koristiti samo u svrhu utvrđivanja činjenica o statusu nestalog novorođenog deteta.”

O b r a z l o ž e nj e

Amandmanom se predlaže da se tekst Predloga zakona dopuni dodavanjem novog člana kojim bi se posebno propisalo sprovođenje DNK analize u postupku utvrđivanja činjenica o statusu nestalog novorođenog deteta, a imajući u vidu značaj ovog dokaznog sredstva.

AMANDMAN V

Posle člana 25. Predloga zakona dodaju se naziv člana i član 25a koji glase:

„Dejstvo pravnosnažnog rešenja u drugim postupcima

Član 25a

U krivičnom ili drugom postupku, organ koji vodi postupak vezan je pravnosnažnim rešenjem donetim u postupku propisanim ovim zakonom, kojim su utvrđene činjenice o smrti deteta.”

O b r a z l o ž e nj e

Amandmanom se dopunjuje Predlog zakona dodavanjem novog člana kojim bi se utvrdila obaveznost pravnosnažnog rešenja kojim su utvrđene činjenice o smrti deteta, donetog u postupku propisanim ovim zakonom, za organe koji vode druge postupke.

AMANDMAN VI

Naziv člana i član 26. Predloga zakona menjaju se i glase:

„Stupanje zakona na snagu i početak primene

Član 26.

Ovaj zakon stupa na snagu osmog dana od dana objavljivanja u „Službenom glasniku Republike Srbije”, a primenjuje se istekom roka od tri meseca od dana stupanja na snagu, izuzev odredaba čl. 3, 4a, 14, 15. i 16. koje se primenjuju od dana stupanja na snagu ovog zakona.”

O b r a z l o ž e nj e

Amandmanom se menja završna odredba Predloga zakona tako što se predviđa odložena primena zakona za tri meseca, kako bi se za to vreme sprovela specijalizacija postupajućih sudija koja se predlaže u amandmanu I.

2) Da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **jednoglasno** prihvatili ove predloge.

**PETA TAČKA -** Razmatranje Predloga zakona o potvrđivanju Memoranduma o razumevanju o saradnji u borbi protiv korupcije u okviru Antikorupcijske inicijative Jugoistočne Evrope sa Protokolom o izmenama i dopunama Memoranduma o razumevanju o saradnji u borbi protiv korupcije u okviru Antikorupcijske inicijative Jugoistočne Evrope, koji je podnela Vlada (011-1902/19, od 19. juna 2019. godine).

**Petar Petrovć** je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu i stavio je na glasanje predgloge:

-da Odbor odlučio da predloži Narodnoj skupštini da prihvati Predlog zakona o potvrđivanju Memoranduma o razumevanju o saradnji u borbi protiv korupcije u okviru Antikorupcijske inicijative Jugoistočne Evrope sa Protokolom o izmenama i dopunama Memoranduma o razumevanju o saradnji u borbi protiv korupcije u okviru Antikorupcijske inicijative Jugoistočne Evrope, u načelu.

-da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **jednoglasno** prihvatili ove predloge.

Sednica je završena u 10,20 časova.

SEKRETAR PREDSEDNIK

Sanja Pecelj Petar Petrović